Document ID: 32010R1138

REGOLAMENT TAL-KUMMISSJONI (UE) Nru 1138/2010
tas-7 ta’ Diċembru 2010
li jemenda għall-140 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 881/2002 tas-27 ta’ Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-network ta’ Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta’ ċerti prodotti u servizzi lejn l-Afganistan, waqt li jsaħħaħ il-projbizzjoni ta’ titjiriet u jestendi l-friża fuq fondi u riżorsi finanzjarji oħra rigward it-Taliban tal-Afganistan (1), u partikolarment l-Artikoli 7(1)(a) u 7c(3) tiegħu,
Billi:
(1)
L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar ta’ fondi u riżorsi ekonomiċi skont dak ir-Regolament. Permezz tar-Regolament tal-Kummissjoni (KE) Nru 246/2006 (2) Sanabel Relief Agency Limited (Sanabel) ġiet miżjuda mal-Anness I.
(2)
Fid-29 ta’ Settembru 2010 l-Qorti Ġenerali annullat ir-Regolament (KE) Nru 881/2002 safejn jikkonċerna lil Sanabel (3) minħabba li ssostni li d-drittijiet tad-difiża, id-dritt għal reviżjoni ġudizzjarja u d-dritt għall-proprjetà ma kinux ġew rispettati.
(3)
Wara li rċeviet dikjarazzjoni tar-raġunijiet mill-Kumitat tan-NU għas-Sanzjonijiet kontra Al Qaida u t-Taliban, il-Kummissjoni kkomunikat din id-dikjarazzjoni lil Sanabel f'Awwissu 2009. F'Lulju 2010 kkomunikat dikjarazzjoni ta’ raġunijiet relatata li kienet għadha kemm irċeviet mill-Kumitat tas-Sanzjonijiet. Sanabel issottomettiet l-osservazzjonijiet tagħha dwar dawn id-dikjarazzjonijiet ta’ raġunijiet.
(4)
Il-lista ta’ persuni, gruppi u entitajiet li għalihom għandu japplika l-iffriżar tal-fondi u r-riżorsi ekonomiċi, stabbilita mill-Kumitat tan-NU għas-Sanzjonijiet kontra Al Qaida u t-Taliban, li bħalissa tinkludi lil Sanabel.
(5)
Skont l-Artikolu 7c(3) tar-Regolament (KE) Nru 881/2002, wara kunsiderazzjoni bir-reqqa tal-osservazzjonijiet riċevuti mingħand Sanabel, u minħabba n-natura preventiva tal-iffriżar tal-fondi u r-riżorsi ekonomiċi, il-Kummissjoni tqis li l-elenkar ta’ Sanabel huwa ġustifikat għal raġunijiet tal-assoċjazzjoni tagħha mat-Taliban, ma’ Usama bin Laden jew man-netwerk tal-Al-Qaida.
(6)
Fid-dawl ta’ dan, id-deċiżjoni ta’ elenkar fil-lista li tikkonċerna lil Sanabel għandha tiġi sostitwita minn deċiżjoni ġdida li tikkonferma l-inklużjoni tagħha fl-Anness I għar-Regolament (KE) Nru 881/2002.
(7)
Din id-deċiżjoni ġdida għandha tapplika mill-11 ta’ Frar 2006, minħabba n-natura u l-għanijiet preventivi tal-iffriżar tal-fondi u r-riżorsi ekonomiċi taħt ir-Regolament (KE) Nru 881/2002 u l-ħtieġa li jiġu mħarsa l-interessi leġittimi tal-operaturi ekonomiċi, li ilhom iserrħu fuq id-deċiżjoni li saret fl-2006.
(8)
Il-miżuri pprovduti f'dan ir-Regolament huma skont l-opinjoni tal-Kumitat għar-Reviżjoni tal-annotazzjonijiet fil-Listi taħt ir-Regolament 881/2002,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru No 881/2002 huwa emendat kif stipulat fl-Anness ta’ dan ir-Regolament.
Artikolu 2
Dan ir-Regolament jidħol fis-seħħ fid-9 ta’ Diċembru 2010.
Japplika mill-11 ta’ Frar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Diċembru 2010.

Labels: 10
11
18
5